เหยียบคันเร่ง‘หมื่นห้า’ดึงงบกลางใช้8พันล้าน
ครม.ไฟเขียวปรับงบปี 2555 อัดเงิน 8,000 ล้านบาท ปรับโครงสร้างเงินเดือนข้าราชการทั้งระบบ
19 ต.ค. 2554

ครม.ไฟเขียวปรับงบปี 2555 อัดเงิน 8,000 ล้านบาท ปรับโครงสร้างเงินเดือนข้าราชการทั้งระบบ
ที่ประชุมคณะรัฐมนตรี (ครม.) มีมติเห็นชอบการปรับปรุงงบประมาณรายจ่ายประจำปี 2555 โดยดึงงบกลางที่ตั้งไว้ 4.2 แสนล้านบาท ออกมาจัดสรรงบสำหรับการเลื่อนเงินเดือนและเงินเพื่อปรับวุฒิการศึกษาของข้าราชการ 8,000 ล้านบาท
แหล่งข่าวเปิดเผยว่า ขณะที่งบกลางในปี 2555 กำหนดค่าใช้จ่ายการปรับเพิ่มการครองชีพชั่วคราวของข้าราชการ ลูกจ้างประจำ ลูกจ้างชั่วคราว พนักงานราชการและทหารกองประจำการไว้ทั้งสิ้น 1.28 หมื่นล้านบาท
นายนนทิกร กาญจนะจิตรา เลขาธิการคณะกรรมการข้าราชการพลเรือน (ก.พ.) กล่าวว่า การปรับโครงสร้างอัตราเงินเดือนข้าราชการทั้งระบบที่ ก.พ.เสนอให้ปรับเงินเดือนย้อนหลังไปจนถึงวันที่ 1 ม.ค. 2555 นั้น จะมีการปรับเพิ่มอัตราเงินเดือนให้ข้าราชการระดับปริญญาตรี จากปัจจุบัน 20% ส่วนข้าราชการระดับปริญญาโทและปริญญาเอกจะได้รับการปรับอัตราเงินเดือนให้มากกว่า 1.5 หมื่นบาท ในอัตราที่เหมาะสม
ขณะที่อัตราเงินเดือนข้าราชการระดับ ปวช. และ ปวส. จะได้รับการปรับอัตราเงินเดือนเช่นกัน แต่จะได้รับการปรับเงินเดือนในอัตราที่น้อยกว่าระดับปริญญาตรี
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า การปรับโครงสร้างอัตราเงินเดือนข้าราชการทั้งระบบครั้งแรกปี 2555 จะใช้งบประมาณทั้งสิ้น 2.08 หมื่นล้านบาท แบ่งเป็นเงินงบกลางค่าใช้จ่ายการเลื่อนเงินเดือนและเงินปรับวุฒิของข้าราชการ 8,000 ล้านบาท และค่าใช้จ่ายการปรับค่าครองชีพข้าราชการอีก 1.28 หมื่นล้านบาท